**Dnevnik s puta u Italiju**

Što se tiče veličine grada Rima , g. Montaigne kaže da bi prostor što ga okružuju stare zidine, a on obuhvaća stari i novi Rim i dvije su mu trećine prazne, mogao biti jednak prostranstvu Pariza kad ga se uzme sa svim predgrađima s jednog na drugi kraj. No, ako se veličina mjeri po broju i zgusnutosti kuća i nastambi , on misli da Rim nikako ne dostiže jednu trećinu veličine Pariza. Po broju i veličini javnih trgova, po ljepoti ulica i po ljepoti kuća Rim je daleko ispred Pariza.

Činilo mu se da je zimska studen vrlo blizu onoj u Gaskonji. Oko Božića je bilo nepodnošljive smrzavice, a vjetar je nemilice puhao. Istina je isto tako da ovdje upravo tad najviše grmi, sijeva i da grad zna sve otući.

Palače imaju svu silu odaja koje se nižu jedna za drugom. Morate proći kroz tri ili četiri manje dvorane dok ne dođete u glavnu. U nekim kućama, gdje je g. de Montaigne bio na svečanim ručkovima, spremljena jela nisu poredana u dvorani gdje se jede, nego u drugoj Sali i odatle vam donose piće kad ga zatražite, a ondje je izloženo i sve bogatstvo srebrnog posuđa.

U četvrtak 26. dana siječnja, g. de Montaigne je pošao vidjeti brdo Janiculum s one strane Tibra i razgledavati znamenitosti toga mjesta i ,među ostalim, ruševine jednog starog zida koji se onomade srušio; želio je razaznati položaj svih dijelova Rima, što se ni skojeg drugog mjesta ne može tako jasno vidjeti kao odatle ; spustio se tada u Vatikan, želeći vidjeti kipove u nišama Belvederea i lijepu galeriju koju papa oprema lijepim prikazima svih krajeva Italije i sada se nalazi pred završetkom. Međutim, tada ili nešto prije izgubio je svoju torbicu sa svime što je bilo u njoj. Mislio je da mu se to dogodilo kad je dva - tri puta davao milostinju, a kako je vrijeme bilo natmureno i neugodno, umjesto da torbicu vrati u džep, tutnuo ju je u prorez na hlačama.

Sve te dane bio je posve zaokupljen proučavanjem Rima. U početku je bio uzeo nekog francuskog vodiča, ali je ovaj bio neke čudne naravi i taj mu je posao brzo dojadio, a g. de Montaigne se zaintačio da će tim pitanjima sam doći na kraj; zato je tražio da mu se svaku večer čitaju zapisi i knjige, a po danu je izlazio na lice mjesta kako bi svoje učenje pretočio u praksu, tako da je za nekoliko dana došao do toga da bi sad on mogao voditi svojega vodiča.

Govorio je da se od Rima ne vidi ništa osim neba pod kojim i nacrta njegova položaja¸da je sve to što je naučio apstraktna i kontemplativna znanost, gdje nema ničega što bi čovjek izravno mogao pogledati¸a oni koji kažu da možemo barem vidjeti rimske ruševine, kažu i odveć: jer bi ostaci jednog tako strahovito velikog ustroja više govorili o časti i više bi mu poštovanja ulijevali nego ove ruševine što ih sada ima pred sobom – sve ovo što ima pred sobom je grob starog Rima. Svijet, koji je bio zakleti neprijatelj njegove dugotrajne vladavine, najprije je polomio i zdrobio sve dijelove tog divnog tijela, a kako ga je i mrtvi, srušeni i unakaženi Rim ispunjao strahom i užasom, zakopao je i same ruševine. Da je sve te sitne pokazatelje njegove propasti što se još izdižu iz njegova odra samo sreća sačuvala kao svjedočanstvo te neizmjerne veličine koju tolika stoljeća, toliki požari, tolike urote cijeloga svijeta usmjerene na njegovu propast nisu mogli potpuno i dokraja uništiti. A da je sva prilika da su ovi izobličeni i razbacani dijelovi što su preostali upravo oni koji su bili najmanje vrijedni, a da je cilj neprijatelja ove besmrtne slave bio najprije uništiti ono što je bilo najveličajnije i najvrjednije; da ga građevine ovog polutanskog Rima, što ih danas lijepe na stare ostatke, iako mogu zavidjeti ova naša vremena , ipak podsjećaju na gnijezda što ih kod nas u Francuskoj vrane i lastavice lijepe pod svodovima i po zidovima crkava što su ih hugenoti netom razorili. Još se k tome i bojao, videći sav prostor što ge zauzimlje taj grob, da ga se uopće ne prepoznaje i da je sama grobnica potpuno zatrpana; promatrajući to kukavno odlagalište svega i svačega, vidjevši da je sve to crepovlje i krš polupanih lonaca vrlo rano doseglo veličinu tako visokog brda da se po visini i širini izjednačava s nekoliko prirodnih bregova (jer ga je uspoređivao s visinom brijega kod Gursona, ali je dvaput širi); bila je to izričita volja sudbine prema kojoj je svijet morao prepoznati njihovu urotu protiv slave i neprispodobivnog sjaja toga grada i u svemu tome vidjeti novo i izvanredno svjedočanstvo njegove veličine.